จับตา PYLON วิ่งแรง รับกำไร Q1 ทุบ “ออลไทม์ไฮ” โบรกฯ เคาะเป้า 18.40 บ. อัพไซด์พุ่ง 30%
จับตา PYLON ราคาวิ่งแรง ขานรับกำไร Q1/61 โตทุบ "ออลไทม์ไฮ" ฟาก "บล.โนมูระ พัฒนสิน" เชียร์ซื้อ เคาะเป้า 18.40 บ. อัพไซด์พุ่ง 30% ชี้ผลงานปีนี้โตเกือบ 2 เท่าตัว ตุน Backlog แน่น
11 พ.ค. 2561

สืบเนื่องจากวานนี้ (10 พ.ค.) บริษัท ไพลอน จำกัด (มหาชน) หรือ PYLON ได้รายงานผลการดำเนินงานงวดไตรมาส 1/61 (รวมบริษัทย่อย) สิ้นสุดวันที่ 31 มี.ค. 61 มีกำไร 71.33 ล้านบาท เพิ่มขึ้น 27.18% จากปีก่อนมีกำไร 56.08 ล้านบาท ทำสถิติสูงสุดใหม่รายไตรมาสนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 23 ธ.ค.2548 โดยผลการดำเนินงานในไตรมาสประจำไตรมาส 1/61 มีกำไรเพิ่มขึ้น เนื่องจากรายได้จากการให้บริการเพิ่มขึ้น 55.09%
ขณะที่ บล.โนมูระ พัฒนสิน ระบุในบทวิเคราะห์ แนะ “ซื้อ” หุ้น PYLON พร้อมให้ราคาเป้าหมายที่ 18.40 บาทต่อหุ้น โดยปัจจุบันซื้อขายที่ PER ปี 61 ที่ 21 เท่า สะท้อนขาขึ้นของอุตสาหกรรมเสาเข็ม คาดกำไรสุทธิปี 61โต 153% เทียบจากปีก่อน
ทั้งนี้คาด PYLON จะ Outperform ตลาด และเติบโตเมื่อเทียบกับปีก่อนทุกไตรมาส ส่วนราคาหุ้นกลุ่มเสาเข็มตั้งแต่ต้นปีถึงปัจจุบันปรับตัวลง โดย SEAFCO ลดลง 3% และ PYLON ลดลง 12% ในขณะที่ SET ทรงตัว
ดังนั้นจากกำไรไตรมาส 1/61 ที่เติบโตเด่นมาก เป็นจุดสูงสุดรายไตรมาส และคาดจะเติบโตเมื่อเทียบจากปีก่อนทุกไตรมาสจนถึงไตรมาส 4/61 สะท้อนมีงาน Backlog ในปริมาณสูงและอัตรากำไรขั้นต้นที่ค่อนข้างแข็งแกร่งจึงคาดหุ้นกลุ่มเสาเข็มมีโอกาส Outperform ตลาด สะท้อนฐานกำไรสุทธิปี 61 และปี 62 ที่ Solid และมีอัตราเติบโตเฉลี่ย 2 ปีข้างหน้าสูงถึง 79%
ขณะเดียวกันมองว่าอุตสาหกรรมเสาเข็มจะเป็นกลุ่มต้นน้ำที่ได้รับประโยชน์จากการลงทุนโครงสร้างพื้นฐานแนวรถไฟฟ้าและสนามบิน โดยในช่วง 3 ปีข้างหน้า คาดภาครัฐจะเปิดประมูลอีกกว่า 2 ล้านล้านบาทก่อให้เกิดการลงทุนจากภาคเอกชน กระตุ้น Demand งานก่อสร้างอาคารสูง คอนโดฯ ห้างสรรพสินค้า ตลอดเส้นทาง โดยกลุ่ม Property ซึ่งเป็นงานรับเหมาหลักของ PYLON ที่เป็นอสังหาฯ กลุ่ม Mid-High end เป็นหลัก และยังมีความต้องการซื้อต่อเนื่อง
โดยประมาณการมูลค่าเปิดโครงการใหม่ปี 61 ของ 9 บริษัทอสังหารายใหญ่ (ลูกค้าหลักของ PYLON คือ AP LPN ANAN) สูงถึง 3.4 แสนล้านบาท หรือเพิ่มขึ้น 23% เมื่อเทียบจากปีก่อน บ่งชีตลาดอสังหายังคงเติบโตต่อได้เป็นอานิสงค์บวกต่อบริษัท ซึ่งได้รับงานทั้งทำเสาเข็มรถไฟฟ้า งานอาคารสูงและคอนโดฯ ตลอดเส้นทางรถไฟฟ้า ในช่วง 1-3 ปีข้างหน้า
 
ดังนั้น จึงเป็นที่น่าจับตามองว่า ราคาหุ้น PYLON ในวันนี้ (11 พ.ค.) มีโอกาสที่จะปรับตัวขึ้นแรง สะท้อนกำไรในไตรมาส 1/61 ที่เติบโตขึ้นอย่างแข็งแกร่ง ผนวกกับมีแนวโน้มที่จะเติบโตขึ้นอย่างต่อเนื่องอีกด้วย
อนึ่ง ราคาหุ้น PYLON ปิดตลาดวานนี้ (10 พ.ค.) อยู่ที่ 14.20 บาท บวก 0.10 บาท หรือ 0.71% สูงสุดที่ 14.30 บาท ต่ำสุดที่ 14 บาท ด้วยมูลค่าซื้อขาย 13.46 ล้านบาท ทั้งนี้ยังคงมีอัพไซด์จากราคาเป้าหมายที่ 18.40 บาท อยู่ 29.58%